送陳擇之
作者：張栻
朝代：宋

paragraphs: 君能千里來，乃作觸熱去。
凉秋幸非遥，歸計無已遽。
向來文字間，講論有平素。
及茲共王事，益得君佳處。
幾微獨深窺，圭角本不露。
豈期寂寞濱，獲此友朋助。
吾邦雖云僻，山水足奇趣。
更期休沐晨，相與窮杖屨。
匆匆何少悰，咄咄出別語。
君懷負丞恩，行矣當及戍。
我亦念歸歟，霜天收栗芋。
後會未可期，往事屢回顧。
贈言復何有，獨以此道故。
寥寥千載前，達者同一路。
所趨固絕塵，所履無虛步。
臨深覺居高，仰止有餘慕。
要須學滄溟，匯此百川注。
他年儻相憶，訪我城南圃。
無使歲月深，永思編簡蠹。